CPW วิ่ง 9% โบรกฯแนะ “ซื้อ” เป้า 4.96 บ. มองกำไรปี 64 โต 85 ลบ. รับแผนขยายสาขาใหม่
CPW พุ่ง 9% อยู่ที่ระดับ 4.02 บาท โดยบริษัทมีแผนขยายสาขาใหม่เพิ่ม 5 สาขา ครบตามเป้า 52 สาขาในปี 64 อีกทั้งมีปัจจัยสนับสนุนจากโครงการ “ยิ่งใช้ยิ่งได้” พร้อมเชียร์ “ซื้อ” เป้า 4.96 บ.
22 มิ.ย. 2564

ผู้สื่อข่าวรายงานว่าวันนี้ (22 มิ.ย.64) ราคาหุ้น บริษัท คอปเปอร์ ไวร์ด จำกัด (มหาชน) หรือ CPW ปิดภาคเช้า อยู่ที่ระดับ 4.02 บาท ปรับเพิ่มขึ้น 0.32 บาท หรือ 8.65% โดยทำจุดสูงสุดที่ 4.12 บาท และทำจุดต่ำสุดที่ 3.70 บาท ด้วยมูลค่าการซื้อขาย 66.68 ล้านบาท

บริษัทหลักทรัพย์ ฟิลลิป (ประเทศไทย) จำกัด (มหาชน) ระบุในบทวิเคราะห์ (18 มิถุนายน 2564) ถึงแม้มุมมองผู้บริหาร CPW จะยังคงเป้าหมายรายได้ปี 2564 คาดเติบโต 20% จากงวดเดียวกันของปีก่อน แต่ทางฝ่ายประเมินว่าเป้าหมายดังกล่าวถือเป็นเป้าหมายขั้นต่ำที่คาด CPW ทำได้ หลังไตรมาส 1/2564 CPW รายงานรายได้การขายเติบโตเด่น 32.5% จากงวดเดียวกันของปีที่แล้ว 
ขณะเดียวกันช่วงที่เหลือของปีคาดยังมีโอกาสเติบโตได้จากงวดเดียวกันของปีก่อนเกือบทุกไตรมาสจากบทบาทของเทคโนโลยีที่มีความสำคัญมากขึ้น ซึ่งส่งผลบวกต่อความต้องการสินค้าไอทีและถึงแม้ สถานการณ์การแพร่ระบาด COVID-19 รอบนี้ดูรุนแรงกว่ารอบก่อนหน้าสะท้อนจากจำนวนผู้ติดเชื้อและผู้เสียชีวิตที่เพิ่มขึ้น แต่หากพิจารณาด้านผลดำเนินงานของบริษัทโดยเฉพาะอย่างยิ่งช่วงไตรมาส 2/2564 ประเมินว่าผลกระทบคาดไม่หนักเหมือนช่วงไตรมาส 2/2563 ที่ประกาศปิดห้างสรรพสินค้าชั่วคราวราว 45 วัน
สำหรับแนวโน้มผลดำเนินงานช่วงครึ่งปีหลัง 2564 คาดมีโอกาสฟื้นตัวต่อจากแนวโน้มสถานการณ์ COVID-19 ค่อยๆ  คลี่คลายลงหลังมีการจัดหาและเร่งระดมฉีดวัคซีนให้กับประชาชนทั่วประเทศ พร้อมทั้งตั้งเป้าการเปิดประเทศภายใน 120 วันซึ่งถือเป็นปัจจัยบวกที่ช่วยผลักดันความเชื่อมั่นผู้บริโภคเพิ่มขึ้นจากความคาดหวงของการฟื้นตัวของเศรษฐกิจโดยรวม 
ทั้งนี้นอกเหนือจากแผนการเปิดสาขาใหม่ที่ CPW ยังคงแผนการขยายสาขา โดยคาดจะเริ่มเห็นช่วงปลายไตรมาส 3/2564 เป็นต้นไป ซึ่งหากเป็นไปตามแผนจะทำให้สิ้นปี 2564 คาด CPW จะมีจำนวนสาขาเพิ่มเป็น 52 สาขาจากสิ้นปี 2563 ที่ 47 สาขา รวมถึงมาตรการกระตุ้นเศรษฐกิจที่คาดมีเพิ่มเติมต่อจากมาตรการล่าสุดที่ออกมา ได้แก่ โครงการยิ่งใช้ยิ่งได้
อย่างไรก็ดีแม้ทางฝ่ายมีโอกาสปรับประมาณการกำไรสุทธิปี 2564 ขึ้นจากการปรับสมมติฐานการเติบโตของรายได้ที่เดิมคาดไว้ว่าจะเติบโต 22% จากงวดเดียวกันของปีก่อน แต่เนื่องด้วยสถานการณ์ปัจจุบัน CPW ยังคงได้รับผลกระทบจาก สินค้าขาดตลาดในบางรุ่น ผลจากการขาดแคลน Chipset ซึ่งถือเป็นความไม่แน่นอนที่ควบคุมไม่ได้และอาจกระทบต่อผลดำเนินงานของ CPW ในช่วงที่เหลือของปีโดยเฉพาะในกรณีที่เลวร้ายที่สุด ที่ส่งผลต่อการเปิดตัวสินค้าใหม่ๆของแบรนด์Apple ซึ่งเป็นสัดส่วนรายได้การขายหลักของ CPW 
โดยเบื้องต้นทางฝ่ายวิจัยจึงยังคงประมาณการกำไรสุทธิปี 2564 เดิมที่ 85 ล้านบาท เติบโต 55.3% จากงวดเดียวกันของปีก่อน ภายใต้สมมติฐานรายได้คาดเติบโต 22% จากงวดเดียวกันของปีที่แล้ว ทั้งนี้กำไรสุทธิไตรมาส 1/2564  คิดเป็น 29.4% ของประมาณการทั้งปี โดยยังคงคำแนะนำ “ซื้อ” ประเมินราคาพื้นฐานปี 2565 ที่ 4.96 บาท  